Net Federer kan besluit dis tyd, meen Becker | Netwerk24
18 Julie 2021 06:31
Boris Becker glo Roger Federer het die reg verdien om self te besluit wanneer die tyd reg is om uit te tree.
Boris Becker (regs) sê dit is Roger Federer se eie keuse wanneer hy wil uittree. Foto: Getty Images
Becker, wenner van ses Grand Slam-titels, meen die Switserse tennislegende is veronderstel om die keuse te maak sonder druk van buite af. Die Duitser erken egter Federer se planne het dalk ná afloop van sy nederlaag in die kwarteindronde by Wimbledon verander.
"Roger (Federer) het die reg verdien om op sy eie terme vaarwel te roep," sê Becker.
"Hy is die gewildste speler in die geskiedenis van die sport en het die belangstelling in tennis oor die wêreld heen 'n hupstoot gegee. Hy het meer vir die spel gegee as enigiemand anders.
"Ek glo hy het aanvanklik beplan om nog volgende jaar mee te ding, maar ek twyfel of dit steeds die geval is."
Federer het vanjaar slegs 13 mededingende wedstryde gespeel nadat hy teruggekeer het van twee knieoperasies in Maart. Die wenner van 20 majors is uitgeboender deur Hubert Hurkacz by Wimbledon, 'n titel wat in die Switser se visier was.
"Roger en Rafa (Nadal) se mededinging het mekaar deur die jare aangespoor en dit sal interessant wees om te sien of dit 'n invloed gaan hê op die Spanjaard wanneer hy volgende maand vir die Amerikaanse Ope aantree," sê Becker.
"Hulle sal bewus wees van die feit dat die spelers 10 jaar jonger as hulle almal aan die verbeter is – dit is nou Novak (Djokovic) en die res wat hom jaag."